Christian Elling

Christian Thorvald Elling (14. november 1901 på Frederiksberg – 13. juli 1974) var en dansk professor, kunsthistoriker og arkitekturforsker.

Christian Elling blev født 1901 som søn af søn af boghandler J.M.Th. Elling, Kalundborg, (død 1926) og hustru Margrethe f. Fischer (død 1948). Han voksede op i Kalundborg og blev student fra Sorø Akademi 1920 og studerede kunsthistorie under Francis Beckett og modtog i 1925 Akademiets guldmedalje for et arbejde om Nicolai Eigtved. 1929 blev han magister, 1932 docent, 1933 dr.phil og fra 1939 professor ved Københavns Universitet. Han var dekan ved det humanistiske fakultet 1944-45.

Han foretog talrige og lange rejser, især til Italien, hvis ældre barokarkitektur var hans primære forskningsområde. Hans arbejde gælder især det 18. århundredes arkitektur, hvor hans usædvanligt rige kendskab til udenlandsk kunst har kastet nyt lys over de danske arbejder fra den tid. Elling havde også udpræget kulturhistorisk sans, og talrige større og mindre afhandlinger gælder levevis, teater, opera og musik. Han bog om arkitekturen i Rom i tiden fra Berninis død 1680 og til Napoleons indtog 1797 var et banebrydende værk om et emne, der kun var sparsomt beskrevet.

Elling var ven med mange kulturpersonligheder som Karen Blixen, Steen Eiler Rasmussen og Paul V. Rubow.

Blandt hans elever på universitetet var Else Kai Sass, Hakon Lund og Hannemarie Ragn Jensen.

Christian Elling stiftede sammen med Karl Bjarnhof Det Danske Akademi den 28. november 1960 og var medstifter af Det Danske Gastronomiske Akademi i 1964.

Elling var desuden formand i Selskabet for Arkitekturhistorie 1947-50, præsident for den dansk-italienske forening Dante Alighieri 1954-57, medlem af den danske komité for Historikernes internationale Samarbejde fra 1932 og af Videnskabernes Selskabs Kommission til Undersøgelse af de i dansk Privateje bevarede Kilder til dansk Historie 1951-57. Derudover var han medlem af bestyrelsen for Det Nationalhistoriske Museum på Frederiksborg Slot fra 1951 og af kuratelet og bestyrelsen for Det Danske Institut for Videnskab og Kunst i Rom 1954-57. Han var ydermere bestyrelsesmedlem i Selskabet for dansk Kulturhistorie 1936 (formand 1950-52), af Vetenskaps-Societeten i Lund 1945, af Det kongelige danske Selskab for Fædrelandets Historie og af Det Kongelige Danske Videnskabernes Selskab 1948.

Han var Ridder af Dannebrog, Dannebrogsmand og ridder af den svenske Nordstjerneorden og modtog Klein-prisen 1953.

Elling blev gift 22. marts 1930 med Else Elling (f. 21. december 1908 på Frederiksberg), datter af grosserer A. Boyer og hustru f. Hagensen. En fætter var bogbinderen Axel Knudsen.

Værker i udvalg 
 Slotte og Herregaarde i Barok og Rokoko (1928)
 Palæer og Patricierhuse fra Rokokotiden (1930)
 Arkitekten Philip de Lange (1931)
 Documents inédits concernant les projets de J A Gabriel et N H Jardin pour l'église Frédéric à Copenhague (1931)
 Holmens Bygningshistorie 1680-1770 (disputats, 1932)
 Rokokoens portrætmaleri i Danmark 1935
 Studien und Quellen zur Geschichte der spätbarocken Baukunst in Dänemark (Artes, 1937-39)
 Klassicisme i Fyen (1939)
 Den romantiske Have (1942)
 Operahus og Casino (1942)
 Danske Herregaarde 1942
 Jardin i Rom 1943
 Danske Borgerhuse 1943
 Det Klassiske København 1944
 Christiansborg-Interiører (1944)
 Maskespil (1945)
 Hofkronik (1945)
 Amalienborg-Interiører (1945)
 Rejse paa Amager, Thanning & Appels Forlag, (1945)
 Breve om Italien, Alfred G. Hassing A/S 1945
 Det gamle København, Politikens Forlag, (1947)
 Villa Pia in Vaticano (1947)
 Den italienske Nat (1947)
 Bellmaniana (1947)
 Byens Hjerte og Digterens (sammen med Kai Friis Møller, 1947)
 Fra Vestergade (1947)
 Stockholms Hjerte (1948, svensk udg. 1949)
 Man læser Dickens (1949)
 Function and form of the Roman Belvedere 1950
 Frederik VIII's Palæ paa Amalienborg (1951)
 Omkring den svenske Ambassades Palæ, København: Det Berlingske Bogtrykkeri 1952
 Fra Sabinerbjergene (1954)
 Turen gennem Dalarne (1956)
 Rom: Arkitekturens liv fra Bernini til Thorvaldsen Gyldendal 1956, 2. udg. 1967
 Børsen og Byen, Grosserer - Societetets komité, 1957
 Bordeaux, Jespersen & Pios Forlag, 1958
 Shakespeare: Indsyn i hans Verden og dens Poesi – Landskabet, 1959
 Italienske scener 1959
 Venezia: Iagttagelser mellem Skuepladser, Det Berlingske Bogtrykkeri, 1959
 Mellemakter, København: Thaning & Appels Forlag 1961
 Motiver: Prosa i Udvalg, Gyldendals Uglebøger 1963
 Min Yndlingslæsning, København: Stig Vendelkærs Forlag 1964
 Kransen om Rom: Barokkens værker i Campagnen og Bjergene Gyldendal 1968
 En hemmelig By: Quasi una Fantasia, 1970
 Aftenspil, Gyldendal 1971
 Skuepladser: Kunst og Teater, København: G.E.C. Gads Forlag 1971 (udgivet i anledning af Ellings 70 års fødselsdag)
 Shakespeare: Indsyn i hans Verden og dens Poesi – Dyrekredsen, København: G.E.C. Gads Forlag 1974
 Castagnetter og andre Essays, Gyldendal 1975
 Rome: The Biography of Its Architecture from Bernini to Thorvaldsen, translated from Danish by Bob and Inge Gosney, Westview Press 1975.
 Scenebilleder, Hekla 1981

Ekstern kilde/henvisning 
 Hagerups illustrerede konversationsleksikon
 Den Nye Salmonsen
 Kraks Blå Bog 1957
 
 

Det Danske Akademi
Professorer fra Københavns Universitet
Kunsthistorikere fra Danmark
Riddere af Dannebrog
Medlemmer af Videnskabernes Selskab
Faglitterære forfattere fra Danmark
Fotografer fra Danmark
Rejsebogsforfattere fra Danmark i 1900-tallet
Danskere i 1900-tallet
Personer fra Frederiksberg
Teaterkritikere fra Danmark
Riddere af 1. klasse af Nordstjerneordenen
Essayister fra Danmark
Personer i Kraks Blå Bog (afdøde)
Kunstkritikere fra Danmark
Personer i Dansk Biografisk Leksikon
Modtagere af Ingenio et arti
Selvbiografer fra Danmark
Journalister ved Politiken
Journalister ved Berlingske
Dansksprogede forfattere fra Danmark
Modtagere af Klein-prisen
Modtagere af Amalienborg-prisen